Kanne 15.6.2023 – D’Agostino v. BCE
(asia T-326/23)
Oikeudenkäyntikieli: italia
Asianosaiset
Kantaja: Aldo D’Agostino (Napoli, Italia) (edustaja: asianajaja M. De Siena)
Vastaaja: Euroopan keskuspankki
Vaatimukset
Kantaja vaatii unionin yleistä tuomioistuinta
Vahvistamaan Euroopan keskuspankin (EKP), jota sen pääjohtaja Christine Lagarde edustaa, sopimussuhteen ulkopuolisen vastuun seuraavista syistä:
a) EKP on aiheuttanut Aldo D’Agostinon omistamien SI FTSE.COPERP –nimisten arvopapereiden, jotka on dokumentoitu ja kuvailtu kanteessa, arvon romahtamisen, josta on aiheutunut 626.134,29 euron tappio, joka vasta 90,48 prosenttia sijoitetun pääoman koko määrästä, joka oli 689-259,96 euroa, sen vuoksi, että Christine Lagarde oli EKP:n pääjohtajana esittäessään 12.3.2020 kuuluisan lausumansa ˮWe are not here to close spreads, this is not the function or the mission of the ECB” (EKP:n tehtävänä ei ole supistaa korkoeroja) aikaansaanut maailman kaikissa pörsseissä arvopapereiden arvon huomattavan alenemisen ja Milanon pörssissä niiden alenemisen 16,92 prosentilla, jollaista prosentuaalista alenemista ei ollut aikaisemmin tapahtunut kyseisen pörssin eikä maailman muiden pörssien olemassaolon aikana, ilmoittaessaan tällä lausumalla lehdistötilaisuudessa koko maailmalle, että EKP ei enää tue vaikeuksissa olevien jäsenvaltioiden liikkeeseen laskemien arvopapereiden arvoja, ja ilmoittaessaan siten rahapolitiikan suunnan täydellisestä muutoksesta verrattuna rahapolitiikkaan, jonka EKP oli vahvistanut Mario Draghin toimiessa sen pääjohtajana toimikautena, joka päättyi marraskuussa 2019
b) EKP on edellä mainitulla menettelyllään ja siis virheelisellä ilmoituksella aiheuttanut siitä seuranneella Milanon pörssi-indeksin romahdusmaisella alenemisella kantajan varallisuuden arvon alenemisen
c) EKP on aiheuttanut kantajalle varallisuusvahingon, josta 626.134,29 euroa on toteutuneesta tappiosta ja 813.464,61 euroa saamatta jäänestä voitosta
d) EKP on aiheuttanut näin ollen kantajalle yhteensä 1.439.598,90 euron suuruisen varallisuusvahingon
e) EKP on aiheuttanut hänelle aineettoman vahingon, joka muodostuu hänelle ja hänen perheelleen aiheutuneesta henkisestä kärsimyksestä sekä hänen maineensa ja kunniansa sekä henkilökohtaisen ja ammatillisen identiteettinsä vahingoittumisesta ja jonka määräksi on arvioitu 500.000,00 euroa
f) EKP on aiheuttanut hänelle mahdollisuuden menettämisestä muodostuvan vahingon
Tämän seurauksena:
Velvoittamaan EKP:n, jota sen pääjohtaja edustaa, korvaamaan Aldo D’Agostinolle toteutuneesta tappiosta ja saamatta jääneestä voitosta muodostuvan varallisuusvahingon, edellä mainitun aineettoman vahingon ja mahdollisuuden menettämisestä aiheutuneen vahingon, jotka on arvioitu kannekirjelmän asianomaisissa kohdissa ja alakohdissa ilmoitetuin perustein, maksamalla seuraavat rahamäärät:
1.439.598,90 euroa varallisuusvahingon johdosta
500.000,00 euroa aineettoman vahingon johdosta eli näin ollen maksamaan yhteensä 1.939.598,90 euroa, ja sen summan, jonka unionin yleinen tuomioistuin vahvistaa oman kohtuullisen arvionsa mukaan, mahdollisuuden menettämisestä aiheutuneesta vahingosta, ja
maksamaan viivästyskorkoa laskettuna vahingon aiheuttaneen tapahtuman ajankohdasta 12.3.2020 alkaen aina korvauksen tosiasialliseen suorittamiseen asti.
Toissijaisesti myöntämään kantajalle korvausta määräämällä EKP, jota sen pääjohtaja edustaa, maksamaan Aldo D’ Agostinolle edellä mainituista vahinkotyypeistä sellaiset muut rahamäärät, joiden perusteet mahdollisesti vahvistetaan oikeudenkäynnin aikana tarvittaessa myös unionin yleisen tuomioistuimen työjärjestyksensä 70 artiklan nojalla hankkiman asiantuntijalausunnon avulla.
Maksamaan kaikille rahamäärille viivästyskorkoa laskettuna vahingon aiheuttaneen tapahtuman ajankohdasta 12.3.2020 alkaen aina korvauksen tosiasialliseen suorittamiseen asti.
Velvoittamaan vastaajan korvaamaan oikeudenkäyntikulut.
Oikeudelliset perusteet ja pääasialliset perustelut
Kanteensa tueksi kantaja vetoaa seitsemään kanneperusteeseen.
Ensimmäinen kanneperuste, joka perustuu SEUT 340 artiklan kolmannesta kohdasta ja Italian siviililain (Codice civile) 2043 §:stä johtuvaan EKP:n vastuuseen kantajalle aiheutuneesta varallisuusvahingosta ja aineettomasta vahingosta ja jossa mainitaan aiheutuneita vahinkoja vastaavat määrät
Toinen kanneperuste koskee kantajalle väitetysti aiheutuneen aineellisen vahingon ja henkisen kärsimyksen sekä mahdollisuuden menettämisestä aiheutuneen vahingon merkitystä ja jossa selitetään niiden määrän laskemisessa käytettyjä periaatteita.
Kolmas kanneperuste, joka perustuu unionin tuomioistuinten oikeuskäytännössä ja erityisesti 28.10.2021 annetussa tuomiossa Vialto Consulting v. komissio, C-650/19 P, ja 9.2.2022 annetussa tuomiossa QI ym. v. komissio ja EKP, T-868/16, sekä 21.1.2014 annetussa tuomiossa Klein v. komissio, T-309/10, esitettyihin periaatteisiin.
Kanneperusteessa kuvataan edellytykset, joiden on täytyttävä, jotta unionin toimielimelle syntyisi sopimussuhteen ulkopuolinen vastuu Euroopan unionin kansalaista kohtaan, ja vedotaan siihen, että mainittujen edellytysten on todettava täyttyvän, mukaan lukien näihin oikeudellisiin kysymyksiin erikoistuneen asiantuntijan laatiman sen lausunnon perusteella, joka on tämän kanteen liitteenä ja joka koskee näiden edellytysten olemassaoloa EKP:hen, sen elimiin ja sen tehtäviin sovellettavien unionin sääntöjen kannalta.
Siinä selvennetään sitä, miten EKP rikkoi unionin primaarioikeutta ja johdettua oikeutta sekä rikkomuksia ja toimivallan väärinkäyttöä, joihin EKP:n pääjohtajan väitetään syyllistyneen.
Kanneperusteessa vedotaan siihen, että EKP on pääjohtajansa edustamana 12.3.2020 rikkonut EUT-sopimuksen [kolmannen osan VIII osaston 2] lukuun, jonka otsikko on ”Rahapolitiikka”, sisältyvää 127 artiklaa, Euroopan keskuspankkijärjestelmän ja Euroopan keskuspankin perussäännön 3, 10, 11, 12, 13 ja 38 artiklaa sekä 19.2.2004 tehdyllä EKP:n päätöksellä hyväksytyn työjärjestyksen1 17.2 ja 17.3 artiklaa.
Neljäs kanneperuste, jossa esitetään kantajalle aiheutuneen varallisuusvahingon (toteutunut vahinko ja saamatta jäänyt voitto) määrä ja perusteet sekä vahinkoa koskeva asiakirjaselvitys.
Viides kanneperuste, jossa kuvaillaan kantajalle aiheutunutta henkistä kärsimystä sekä hänen maineensa ja kunniansa sekä henkilökohtaisen ja ammatillisen identiteettinsä vahingoittumista ja esitetään sitä koskevat perusteet ja asiakirjaselvitys.
Kuudes kanneperuste, jossa kuvaillaan mahdollisuuden menettämisestä aiheutunut vahinko, jonka maksamista kantaja vaatii kohtuuden mukaan, ja esitetään sitä koskevat perusteet ja näyttö olettamuksen ja todennäköisyyslaskelmien avulla.
Seitsemäs kanneperuste koskee periaatteita, joita unionin tuomioistuinten oikeuskäytännössä ja muun muassa asiassa T-250/04, Combescot v. komissio, 12.9.2007 annetussa unionin yleisen tuomioistuimen tuomiossa on esitetty unionin toimielinten kansalaisille aiheuttaman aineettoman vahingon osalta.
____________
1 Euroopan keskuspankin työjärjestyksen hyväksymisestä 19.2.2004 tehty Euroopan keskuspankin päätös 2004/257/EY (EKP/2004/2) (EUVL 2004, L 80, s. 33), sellaisena kuin se on muutettuna 22.1.2014 annetulla Euroopan keskuspankin päätöksellä EKP/2014/1 (EUVL 2014, L 95, s. 56).